CELEX: 32021D0942
Language: fi
Date: 2021-06-10 00:00:00
Title: Komission täytäntöönpanopäätös (EU) 2021/942, annettu 10 päivänä kesäkuuta 2021, neuvoston direktiivin 2006/112/EY soveltamista koskevista säännöistä niiden kolmansien maiden luettelon laatimisen osalta, joiden kanssa unioni on tehnyt soveltamisalaltaan neuvoston direktiiviä 2010/24/EU ja neuvoston asetusta (EU) N:o 904/2010 vastaavan keskinäistä avunantoa koskevan sopimuksen

11.6.2021   
               
               
                  FI
               
               
                  Euroopan unionin virallinen lehti
               
               
                  L 205/80
               
            
         KOMISSION TÄYTÄNTÖÖNPANOPÄÄTÖS (EU) 2021/942,
         annettu 10 päivänä kesäkuuta 2021,
         neuvoston direktiivin 2006/112/EY soveltamista koskevista säännöistä niiden kolmansien maiden luettelon laatimisen osalta, joiden kanssa unioni on tehnyt soveltamisalaltaan neuvoston direktiiviä 2010/24/EU ja neuvoston asetusta (EU) N:o 904/2010 vastaavan keskinäistä avunantoa koskevan sopimuksen
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 369 m artiklan 3 kohdan,
         sekä katsoo seuraavaa:
         
                     (1)
                  
                  
                     Sisämarkkinoiden toiminta, globalisaatio ja teknologian muutokset ovat johtaneet sähköisen kaupankäynnin räjähdysmäiseen kasvuun ja siten tavaroiden ja palvelujen etätoimituksiin jäsenvaltioissa joko toiseen jäsenvaltioon sijoittautuneilta toimittajilta tai kolmansilta alueilta tai kolmansista maista.
                  
               
                     (2)
                  
                  
                     Direktiiviä 2006/112/EY muutettiin direktiiveillä (EU) 2017/2455 (2) ja (EU) 2019/1995 (3). Tavoitteena oli tehdä arvonlisäverojärjestelmästä sähköiseen kaupankäyntiin soveltuva varmistamalla arvonlisäveron tosiasiallinen ja tehokas kantaminen siten, että voidaan minimoida sekä verovelvollisten että verohallintojen hallinnolliset rasitteet ja nykyaikaistaa arvonlisäveroa koskeva oikeudellinen kehys yritysten ja kuluttajien välisessä rajat ylittävässä sähköisessä kaupankäynnissä.
                  
               
                     (3)
                  
                  
                     Direktiivin 369 m artiklan 1 kohdan c alakohdan mukaan jäsenvaltioiden on sallittava, että kaikki verovelvolliset, jotka ovat sijoittautuneet sellaiseen kolmanteen maahan, jonka kanssa unioni on tehnyt soveltamisalaltaan neuvoston direktiiviä 2010/24/EU (4) ja neuvoston asetusta (EU) N:o 904/2010 (5) vastaavan keskinäistä avunantoa koskevan sopimuksen, voivat käyttää erityisjärjestelmää harjoittaessaan tavaroiden etämyyntiä kyseisestä kolmannesta maasta ilman, että niitä edustaa unioniin sijoittautunut välittäjä.
                  
               
                     (4)
                  
                  
                     Euroopan unionin ja Norjan kuningaskunnan välinen sopimus hallinnollisesta yhteistyöstä, petosten torjunnasta ja saatavien perinnästä arvonlisäverotuksen alalla (6) tuli voimaan 1 päivänä syyskuuta 2018.
                  
               
                     (5)
                  
                  
                     Kyseisellä sopimuksella on samanlainen soveltamisala kuin direktiivillä 2010/24/EU ja asetuksella (EU) N:o 904/2010, koska sopimuksella perustetaan yhteinen yhteistyöjärjestelmä erityisesti tietojenvaihdon osalta, jotta arvonlisäverolainsäädännön soveltamisesta vastaavat viranomaiset voivat avustaa toisiaan kyseisen lainsäädännön noudattamisen varmistamisessa ja arvonlisäverotulojen suojaamisessa. Lisäksi sopimuksesta on apua arvonlisäveron asianmukaisessa määräämisessä, arvonlisäveropetosten torjunnassa ja arvonlisäverosaatavien perinnässä. Sopimus sisältää hallinnollista yhteistyötä ja perintäapua koskevat säännöt ja menettelyt, jotka vastaavat direktiivissä 2010/24/EU ja asetuksessa (EU) N:o 904/2010 säädettyjä sääntöjä ja menettelyjä, ja siinä vahvistetaan toimivaltaisten viranomaisten keskinäistä avunantoa koskevat velvoitteet, jotka vastaavat direktiivin 2010/24/EU ja asetuksen (EU) N:o 904/2010 tasoa.
                  
               
                     (6)
                  
                  
                     Sen vuoksi Norjan kuningaskunta olisi luetteloitava kolmanneksi maaksi, jonka kanssa unioni on tehnyt direktiivin 2006/112/EY 369 m artiklan 1 kohdan c alakohdassa tarkoitetun keskinäistä avunantoa koskevan sopimuksen.
                  
               
                     (7)
                  
                  
                     Koska direktiivin 2006/112/EY asiaa koskevia aineellisia säännöksiä sovelletaan 1 päivästä heinäkuuta 2021, tätä päätöstä olisi sovellettava kyseisestä päivästä alkaen.
                  
               
                     (8)
                  
                  
                     Tässä päätöksessä säädetyt toimenpiteet ovat hallinnollisen yhteistyön pysyvän komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kolmas maa, jonka kanssa unioni on tehnyt keskinäistä avunantoa koskevan sopimuksen, jolla on samanlainen soveltamisala kuin direktiivillä 2010/24/EU ja asetuksella (EU) N:o 904/2010, on Norjan kuningaskunta.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä heinäkuuta 2021.
         
         
            Tehty Brysselissä 10 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 11.12.2006, s. 1.
         
            (2)  Neuvoston direktiivi (EU) 2017/2455, annettu 5 päivänä joulukuuta 2017, direktiivin 2006/112/EY ja direktiivin 2009/132/EY muuttamisesta palvelujen suorituksia ja tavaroiden etämyyntiä koskevien tiettyjen arvonlisäverovelvoitteiden osalta (EUVL L 348, 29.12.2017, s. 7).
         
            (3)  Neuvoston direktiivi (EU) 2019/1995, annettu 21 päivänä marraskuuta 2019, direktiivin 2006/112/EY muuttamisesta tavaroiden etämyyntiä ja tiettyjä kotimaisia tavaroiden luovutuksia koskevien säännösten osalta (EUVL L 310, 2.12.2019, s. 1).
         
            (4)  Neuvoston direktiivi 2010/24/EU, annettu 16 päivänä maaliskuuta 2010, keskinäisestä avunannosta tiettyihin maksuihin, tulleihin, veroihin ja muihin toimenpiteisiin liittyvien saatavien perinnässä (EUVL L 84, 31.3.2010, s. 1).
         
            (5)  Neuvoston asetus (EU) N:o 904/2010, annettu 7 päivänä lokakuuta 2010, hallinnollisesta yhteistyöstä ja petosten torjunnasta arvonlisäverotuksen alalla (EUVL L 268, 12.10.2010, s. 1).
         
            (6)  EUVL L 195, 1.8.2018, s. 3.